Rolf Gjedsted

Rolf Gjedsted (født 24. februar 1947 , død 18. juli 2022) var en dansk forfatter og billedkunstner.

Biografi 
Rolf Gjedsted voksede op i Vanløse og startede tidligt med at tegne og skrive. Som 13-årig flyttede han med sin mor og stedfar til Vejle Idrætshøjskole, hvor stedfaren blev forstander. Her kom han til at prøve kræfter med en række sportsgrene, bl.a. ridning og kampsport, men samtidigt begyndte han at skrive digte og male.

Han vendte tilbage til hovedstaden og gik på Sankt Annæ Gymnasium i klasse med bl.a. skuespilleren Jesper Christensen og musikeren Anders Koppel, spillede selv guitar, og var interesseret i den ny musik, ikke mindst The Doors, som han mødte i sin egenskab af musik, og boganmelder i Politiken. (Han gav John Densmore og Jim Morrison en motorcykeltur på sin gamle MZ motorcykel, da de var i København i 1968). (Kilde Rolf Gjedsted.)

Var fast skribent i Superlove, et tidskrift om beatkulturen, der udkom i en treårig periode fra 1968 til 1970. Arbejdede en årrække på DR med Jørgen Gustava Brandt og Uffe Harder, lavede radioudsendelser om forfattere og malere, bl.a. Degas, van Gogh, Gauguin, Lautreamont, Rimbaud, De Quincey, Poe m.fl. ... Redaktør af Atlantisserien, der omhandlede alkymi og okkulte emner for forlaget Thaning & Appel. Skrev to korværker i samarbejde med Ingolf Gabold som komponist for Danmarks Radio: Written in sand og Atlantis.

Blev gift og fik sønnen Daniel, men snart alenefar. Kort efter fik han udgivet sin første bog i en alder af 21 år: Englefronten. Han kom gennem et forhold til Anne Wivel i kontakt med flere billedkunstnere fra Akademiet, hvor Anne gik, herunder Niels Reumert, som han lavede to litografiske værker med: En mur af fisk og Rejsen til Amerika... Samarbejdede med malerne Wilhelm Freddie og Per Kirkeby, der lavede adskillige af hans bogomslag...

Levede i mange år sammen med maleren Ulla Chemnitz, og samarbejdede omkring heste, raku brænding, udstillinger og børnebøger.

Rolf Gjedsted udtrykte sig mere og mere fra 1980erne, ved siden af sit omfattende forfatterskab, gennem billedkunst, malerier, skulpturer og lertøj. Han har udstillet flere af disse værker og desuden foretaget flere udsmykningsarbejder, bl.a. til Vestjyllands kunstmuseum, Finansrådet, Friisberg & Partners og Skodsborg Sanatorium samt Nyhavns Caféen Nyhavn 33 st. .

Ved siden af sit kunstneriske virke har han arbejdet med kampsport, galopheste og islandske heste, som han også har skrevet bøger om.

Bibliografi 
Rolf Gjedsted har udgivet 55 bøger, bl.a.:
 Englefronten (1969, noveller, sange og digte)
 Krigen er smuk (1970, noveller, sange og digte)
 Trodsige bekendelser (1972, digte og prosastykker)
 Skønhedsreservatet (1973, digte og prosastykker)
 Saturnalia (1974, digte og prosastykker)
 Bevidsthedens have (1975, digte og prosastykker)
 Rejsen og rummet (1976, fortællinger og digte)
 Hajhavet (1976, digte)
 Efter solen – nat og dag (1977, fortællinger og digte)
 Rent sort – fra drømmenes bog (1977, digte)
 Dage i sammenstyrtede huse (1978, dagbogsroman)
 Smertestillinger (1978, digte)
 Stenalderdrømme (1979, digte)
 Den tomme hånd – karatekunsten (1980, digte)
 Kærlighedens tid (1980, digte)
 Det dobbelte gravsted (1982, børne-/ungdomsfortællinger)
 Katedraler (1982, rejsebeskrivelser og digte)
 Dagene brænder i ryggen (1983, digte)
 Søndag med skorpioner (1984, digte)
 Dyret brænder (1986, digte)
 Gå om bag spejlet (1988, digte)
 Under regnen (1989, digte)
 Edderkoppens kunst (1989, roman)
 Trusler om kærlighed (1990, noveller)
 Ni måneders mørke (1991, digte)
 Så længe bøgen spejler (1991, roman)
 Fordærvede kvinder: En fortælling omkring året 1650 (1991, roman, del 1)
 Hvid regn (1992, digte)
 Fandens karle: En fortælling omkring året 1652 (1992, roman, del 2)
 Fastende hjerter: En fortælling omkring året 1654 (1992, roman, del 3)
 Solgudens offer (1993, børne-/ungdomsbog)
 Det vilde hjerte (1994, børne-/ungdomsbog)
 Kærlighedens landskab (1994, malerier og digte)
 Tabu – adgang forbudt (1994, roman)
 Lorcas hus (1995, digte)
 Den indre gæst (1995, roman)
 Hvor engle danser (1996, digte)
 Sorte og hvide kys (1998, digte)
 Fordømt af regnbuen (1998, roman om Rimbaud)
 Digte 1999
 Jæger ved mørkets rand (1999, noveller)
 Skrigende mand (2000, digte)
 Læbernes polarnat (2002, digte)
 Digterliv - veje og vildveje (2002, selvbiografi)
 Kærlighedens sorte kunst (2018, digte)
 NOVADIGTE - En hilsen til en engel (2021, digte)

Dertil kommer gendigtninger af udenlandske forfattere, ikke mindst Arthur Rimbaud, Georg Trakl, Baudelaire, Borges og Poe m.fl. - samt fagbøger om islandske heste og deres pleje.

Hædersbevisninger og priser 
Rolf Gjedsted modtog ud over en stribe legater fra Statens Kunstfond:
 1986: Emil Aarestrup Medaillen
 1988 Indstillet til Nordisk Råds litteraturpris for digtsamlingen Gå om bag spejlet.
 1991: Holger Drachmann-legatet
 2002: Statens Kunstfond på finansloven
 2016: Digteren Morten Nielsens hæderspris

Referencer 

 Rolf Gjedsted på Litteratursiden.dk
 Digterliv (2002, selvbiografi)
 Rolf Gjedsted  på Bibliografi.dk
 Kraks blå bog
 Det kongelige biblioteks arkiver

Eksterne henvisninger 
 Personlig hjemmeside 

Romanforfattere fra Danmark
Novelleforfattere fra Danmark
Børnebogsforfattere fra Danmark
Digtere fra Danmark
Malere fra Danmark
Kunstnere på finansloven (afdøde)
Danskere nomineret til Nordisk Råds Litteraturpris
Oversættere fra Danmark
Dansksprogede forfattere fra Danmark
Personer i Kraks Blå Bog (afdøde)
Studenter fra Sankt Annæ Gymnasium